作者:李商隱
標題:送從翁東川弘農尚書幕
內容:昔帝回沖眷，維皇惻上仁。三靈迷赤氣，萬匯叫蒼旻。刊木方隆禹，陛陑始創殷。夏臺曾圮閉，汜水敢逡巡。拯溺休規步，防虞要徙薪。蒸黎今得請，宇宙昨還淳。纘祖功宜急，貽孫計甚勤。降災雖代有，稔惡不無因。宮掖方為蠱，邊隅忽遘迍。獻書秦逐客，間諜漢名臣。北伐將誰使，南征決此辰。中原重板蕩，玄象失鉤陳。詰旦違清道，銜枚別紫宸。茲行殊厭勝，故老遂分新。去異封於鞏，來寧避處豳。永嘉幾失墜，宣政遽酸辛。元子當傳啟，皇孫合授詢。時非三揖讓，表請再陶鈞。舊好盟還在，中樞策屢遵。蒼黃傳國璽，違遠屬車塵。雛虎如憑怒，漦龍性漫馴。封崇自何等，流落乃斯民。逗撓官軍亂，優容敗將頻。早朝披草莽，夜縋達絲綸。忘戰追無及，長驅氣益振。婦言終未易，廟算況非神。日馭難淹蜀，星旄要定秦。人心誠未去，天道亦無親。錦水湔雲浪，黃山掃地春。斯文虛夢鳥，吾道欲悲麟。斷續殊鄉淚，存亡滿席珍。魂銷季羔竇，衣化子張紳。建議庸何所，通班昔濫臻。浮生見開泰，獨得詠汀蘋。